ddrg/super_eurlex huggingface dataset:
KIRJALLINEN KYSYMYS E-0704/98 komissiolle esittäjä(t): Amedeo Amadeo (NI) ja Salvatore Tatarella (NI) (18. maaliskuuta 1998)

Aihe: Henkilövahinkojen ehkäiseminen

Ehdotus Euroopan parlamentin ja neuvoston päätökseksi henkilövahinkojen ehkäisemistä koskevan yhteisön toimintaohjelman 1999 - 2003 hyväksymisestä kansanterveysalan toimintakehyksen yhteydessä. Asiak. KOM(97) 178 lopull. - 97/0132 (COD) ((EYVL C 202, 2.7.1997, s. 20. )),

Terveydenhuollon seuranta: nyt ehdotettuun ja tulevaan, terveydenhuollon seurantaa koskevaan toimintaohjelmaan sisältyvien aloitteiden päällekkäisyyksiä pyydetään välttämään tehokkaan vuorovaikutuksen aikaansaamiseksi näiden ohjelmien välille.

Komission jäsenen Pádraig Flynnin komission puolesta antama yhteinen vastaus kirjallisiin kysymyksiin E-0704/98, E-0705/98, E-0706/98 ja E-0707/98 (16. huhtikuuta 1998)

Ehdotettu henkilövahinkojen ehkäisemistä koskeva ohjelma pyrkii henkilövahinkoja ja niiden ehkäisemistä koskevan, jatkuvasti kehittyvän tiedon järjestelmälliseen keruuseen, asiantuntemuksen jakamiseen valittaessa ja mukautettaessa parhaita ennaltaehkäisytapoja sekä loukkaantumisten epidemiologian parantamiseen. Sellaisenaan se ei ole päällekkäinen terveystilanteen seurantaa koskevan ohjelman kanssa, jolla pyritään laatimaan tietyillä alueilla terveysindikaattorit kansallisen ja yhteisön terveyspolitiikan yleiseksi määrittelemiseksi ja arvioimiseksi. Sen sijaan se täydentää viimeksi mainittua tarjoamalla tausta-aineistoa, jonka perusteella indikaattorit voidaan valita asianmukaisesti. Henkilövahinkojen ehkäisemistä koskeva ohjelma tukee lisäksi hyviksi osoittautuneiden, suojatoimenpiteitä koskevien käytänteiden arvioimista ja levittämistä sekä tehokkaiden toimintalinjojen laatimista. Mitä tulee terveyspolitiikan tulevaan kehitykseen, ensisijaisena pidetyt tämänhetkiset toimet esiintyvät keskeisessä osassa komission tulevissa ehdotuksissa.

Neuvosto vahvisti 3. marraskuuta 1997 tukensa kotona ja vapaa-aikana tapahtuvia tapaturmia koskevan yhteisön tiedotusjärjestelmän (Ehlass) jatkamiseksi ja kehittämiseksi. Komissio hyväksyi 11. maaliskuuta 1998 suurelta osin parlamentin ensimmäisessä käsittelyssä tekemät tarkistukset, jotka koskivat aiemman Ehlass-järjestelmän integrointia, kehittämistä ja laajentamista henkilövahinkojen ehkäisemistä koskevan ohjelmaehdotuksen yhteydessä. Komission tätä ohjelmaa koskevaa ehdotusta ollaan muuttamassa sen mukaisesti.

Ehdotetussa päätöksessä säädetään, että komissio takaa ehdotetussa ohjelmassa toteutettavien toimenpiteiden ja muissa asiaankuuluvissa yhteisön ohjelmissa ja toimissa toteutettavien toimenpiteiden välisen yhdenmukaisuuden ja täydentävyyden. Jo nyt on olemassa tarkoituksenmukainen yhdysside yleisestä tuoteturvallisuudesta annettuun direktiiviin 92/59/ETY ((EYVL L 228, 11.8.1992. )). Henkilövahinkojen ehkäisemiskyvyn osalta tuetaan toimia, joiden avulla julkiset terveysviranomaiset voivat hyödyntää paremmin muita yhteisön politiikkoja henkilövahinkojen ehkäisemisessä.

Ohjelmaan sisältyviä toimia varten ehdotetaan 14 miljoonan ecun määrärahaa viiden vuoden ajanjaksoksi 1999-2003.
Virallinen lehti nro C 304 , 02/10/1998 s. 0109



KIRJALLINEN KYSYMYS E-0452/98 komissiolle esittäjä(t): Luigi Florio (PPE), Claudio Azzolini (PPE), Giacomo Santini (PPE), Alessandro Danesin (PPE), Livio Filippi (PPE) ja Alessandro Fontana (PPE) (27. helmikuuta 1998) Aihe: Maitokiintiöt Italiassa ja ostajien pidättämät osuudet Maitokiintiöiden hallinta on Italiassa erittäin kaoottista. Italian hallituksen viime vuonna määräämä tutkintakomitea on tähän mennessä saanut selville, että erittäin huonosta hallinnasta on eniten vastuussa julkinen hallinto. Maidontuottajayhdistys Cobasin edustajat, jotka komission jäsenen Fischlerin pääkabinetti, Corrado Pirzio Biroli ja PO VI:n apulaispääjohtaja Franco Milano ottivat vastaan 29. tammikuuta 1998 Brysselissä, pyysivät muun muassa, että monia maatalousyrityksiä todennäköisesti uhkaavan tuhon välttämiseksi valtavat ostajien jo kauan pidättämät summat olisi annettava tuottajien valvontaan, kunnes on selvitetty ylituotannon todelliset syyt. Voiko komissio sanoa, pitääkö se tätä menettelyä hyväksyttävänä ottaen huomioon, että ei ole syytä uskoa, että ostajat tarjoavat tuottajia parempia takuita maksukyvystä, ja että yhteisön asetuksessa 3950/92 ((EYVL L 405, 31.12.1992, s. 1. )) asiaa ei selvitetä kovin yksityiskohtaisesti? Komission jäsenen Franz Fischlerin komission puolesta antama vastaus (25. maaliskuuta 1998) Komissio ei voi hyväksyä maitoalan komiteoiden edustajien muotoilemaa ehdotusta, jonka mukaan määrät, jotka ostajat ovat pidättäneet maksettavista maksuista, annettaisiin tuottajien valvontaan. Maito- ja maitotuotealan lisämaksusta 28 päivänä joulukuuta 1992 annetun asetuksen (ETY) N:o 3950/92 2 artiklan 2 kohdan mukaisesti maksusta vastaava ostaja suorittaa jäsenvaltion virastolle maksettavan määrän, jonka hän pidättää maksuvelvollisille tuottajille maksetusta maidon hinnasta tai perii sen muulla tavalla. Näin ollen ostaja on keskeisessä roolissa sekä maksun pidättämisessä että maksun suorittamisessa jäsenvaltion virastoon. Lisäksi ostaja on keskeinen viitetekijä sen suhteen, että hän ilmoittaa maidon keräämistä koskevat luvut viranomaiselle, jonka on varmistettava, että ostaja noudattaa maito- ja maitotuotealan lisämaksun soveltamista koskevista yksityiskohtaisista säännöistä 9 päivänä maaliskuuta 1993 annetun komission asetuksen (ETY) N:o 536/93 ((EYVL L 57, 10.3.1993. )) 3 artiklassa tarkoitettuja velvoitteita. Jos näitä velvoitteita ei noudateta, ostajaan voidaan soveltaa seuraamuksia. Komissio pitää erittäin tärkeänä, että kerättyjä määriä koskevat luvut lähetetään määräajassa ja että maksu maksetaan ajoissa. Jos ostaja ei kuitenkaan noudata jompaa kumpaa näistä määräajoista, järjestelmästä ei tule täysin tehokas. On muistettava, että ostajan valinta viitetekijäksi sekä komission että jäsenvaltion suhteen johtuu siitä, että ostajien lukumäärä on paljon pienempi kuin tuottajien lukumäärä.
Virallinen lehti nro C 304 , 02/10/1998 s. 0065



KIRJALLINEN KYSYMYS E-0264/98 komissiolle esittäjä(t): Yiannis Roubatis (PSE) (13. helmikuuta 1998) Aihe: Turkin hallituksen harjoittama jännitystä lisäävä järjestelmällinen ja provosoiva politiikka Turkin hallituksen harjoittama jännitystä järjestelmällisesti lisäävä politiikka suhteessa Kreikkaan vaarantaa rauhan Euroopan unionin elintärkeässä osassa. Toisen kerran viime kuukausien aikana Turkin lentokoneet ovat yrittäneet pelotella konetta, jossa lensi Kreikan sisäministeri, lentämällä sen lähellä. Turkin sisällä tämä Ankaran politiikka rohkaisee rikollisia ääriaineksia, jotka kaksi päivää sitten polttivat ortodoksikirkon Istanbulissa ja murhasivat kirkon suntion. Aikooko komissio 1. Tehdä selväksi Turkin viranomaisille, että tämä käytös loitontaa edelleen Turkkia Euroopan unionista ja tekee mahdottomaksi sen osallistumisen Eurooppa-konferenssiin? 2. Ryhtyä toimenpiteisiin Turkin ortodoksikirkkojen ja kansalaisten uskonnonvapauden suojelemiseksi? Komission jäsenen Hans Van den Broekin komission puolesta antama vastaus (10. maaliskuuta 1998) Komissio painottaa Turkin viranomaisille Kreikan ja Turkin suhteiden parantamisen merkitystä yhteisön ja Turkin suhteiden kehityksen kannalta. Komissio yhtyy täysin Luxemburgissa joulukuussa 1997 kokoontuneen Eurooppa-neuvoston päätelmiin. Kyseisessä kokouksessa palautettiin mieleen, että Turkin ja yhteisön siteiden vahvistaminen edellyttää vähemmistöjen kunnioittamista ja suojelemista sekä tyydyttävien ja vakaiden suhteiden luomista Kreikan ja Turkin välille. Vaikka Ankara päätti äskettäin keskeyttää poliittisen vuoropuhelun yhteisön kanssa, komissio aikoo jatkossakin tuoda Turkille julki yhteisön olevan huolissaan kyseisistä asioista. Komissio on erittäin pahoillaan välikohtauksesta, jonka kohteeksi Pyhän Therapontoksen ortodoksinen kirkko Istanbulissa joutui tammikuussa 1998. Turkin viranomaiset ovat alkaneet tutkia asiaa. Ensimmäiset tulokset viittaavat rikokseen, jonka motiivina olisi ollut arvoesineiden varastaminen. Istanbulin ortodoksista patriarkaattia vastaan joulukuussa 1997 tehdyn pommi-iskun ja sen johdosta toteutettujen turvallisuustoimien osalta arvoisaa parlamentin jäsentä pyydetään tutustumaan Nikitas Kaklamaniksen kirjalliseen kysymykseen E-4004/97 annettuun komission vastaukseen ((EYVL C 197, 22.6.1998, s. 53. )).
Virallinen lehti nro C 304 , 02/10/1998 s. 0097



KIRJALLINEN KYSYMYS P-0414/98 neuvostolle esittäjä(t): John Cushnahan (PPE) (17. helmikuuta 1998) Aihe: Naudanlihaa koskeva kauppasaarto Aikaisemmin esittämäni kysymyksen (H-1020/97) ((Sanatarkat istuntoselostukset 4 (tammikuu 1998). )) ja neuvoston siihen antaman vastauksen johdosta pyydän neuvostoa avoimuuden nimissä todella vastaamaan kysymykseeni, joka oli: ¨Milloin pyyntö esitettiin?¨ Vastaus (8. kesäkuuta 1998) Irlanti pyysi 8.-9. joulukuuta 1997 pidetyssä maatalouden erityiskomiteassa lupaa esittää ministeritasolla kysymys kaupan esteistä englantilaisissa satamissa. Kuten arvoisan parlamentin jäsenen viittaamassa suullisessa vastauksessa jo todettiin, neuvosto käsitteli näin ollen kysymystä 15. ja 16. joulukuuta 1997 pidetyissä istunnoissaan. Tässä yhteydessä komissio myönsi, että Iso-Britannia toteutti tarvittavat toimenpiteet, jotka mahdollistavat esteettömästi tuotteiden vapaan liikkuvuuden.
Virallinen lehti nro C 304 , 02/10/1998 s. 0117



KIRJALLINEN KYSYMYS E-0490/98 neuvostolle esittäjä(t): Klaus Lukas (NI) (27. helmikuuta 1998) Aihe: Tulliton myynti Koska neuvoston vastaus esittämääni kirjalliseen kysymykseen E-2666/97 ((EYVL C 102, 3.4.1998, s. 85. )) oli niin ylimalkainen, esitän sille seuraavat kysymykset uudelleen: Neuvosto päätti lakkauttaa tullittoman myynnin vuonna 1999. Perusteluissa mainittiin, ettei tulliton myynti ole loogisesti yhdistettävissä sisämarkkinoihin. Mihin neuvosto pyrki tällä päätöksellä? Voidaanko tämä tavoite saavuttaa hillitymmillä keinoilla? Jos voidaan, niin millaisia toimia voidaan pitää riittävinä? Jos ei voida, niin miksi ei? Miten tulliton myynti estää sisämarkkinoiden asianmukaisen toimivuuden? Millaisia päätöksentekoperusteita neuvostolla oli käytettävissään kyseistä päätöstä tehtäessä? Kuinka moneen työpaikkaan EU:n alueella tämä neuvoston päätös vaikuttaa? Miten neuvosto arvioi tuolloin tämän päätöksen työllisyyspoliittisia seurauksia? Miten neuvosto arvioi nykyään tämän päätöksen työllisyyspoliittisia seurauksia? Miten neuvosto perustelee tämän puhtaasti ideologisista syistä tapahtuvan tuhansien työpaikkojen tuhoamisen? Luoko neuvosto korvaavia työpaikkoja ihmisille, jotka menettävät työpaikkansa tämän ideologisin perustein tehdyn päätöksen johdosta? Jos luo, niin milloin ja missä nämä työpaikat luodaan? Miten tämä työpaikkojen luominen aiotaan rahoittaa? Jos ei luo, niin kuinka tällaiset päätökset sopivat yhteen mitä erilaisimpien ministerineuvostojen toistuvien vakuuttelujen kanssa siitä, että kaikkea mahdollista yritetään uusien työpaikkojen luomiseksi? Vastaus (18. toukokuuta 1998) Neuvostolla ei ole mitään lisättävää arvoisan parlamentin jäsenen kirjalliseen kysymykseen E-2666/97 annettuun vastaukseen.
Virallinen lehti nro C 304 , 02/10/1998 s. 0063



KIRJALLINEN KYSYMYS E-0259/98 komissiolle esittäjä(t): Hiltrud Breyer (V) (13. helmikuuta 1998) Aihe: Äkillinen kätkytkuolema 1. USA:n ympäristönsuojeluvirasto on ilmoittanut, että ¨äkillisen kätkytkuoleman¨ ja asuinympäristössä ilmenevän hienon pölyn aiheuttaman kuormituksen välillä vallitsee yhteys. Onko komissio tietoinen tästä ilmoituksesta, suunnitteleeko komissio tutkimuksia aiheesta tai aikooko se tukea aihetta koskevia tutkimushankkeita? 2. Onko EU:n jäsenvaltioissa havaittu ¨äkillisten kätkytkuolemien¨ määrän lisääntymistä? 3. Jos on, niin missä valtioissa ja millä alueilla? Onko tällöin kyse teollisuuspaikkakunnista vai maaseudun alueista? Komission jäsenen Pádraig Flynnin komission puolesta antama vastaus (17. maaliskuuta 1998) 1. Komissio ei ole tietoinen tutkimuksista, jotka yhdistäisivät kätkytkuoleman kotien sisätiloissa esiintyviin pölyhiukkasiin. Komissio rahoitti osana biolääketieteen ja terveyden alaan kuuluvaa tutkimustoimintaansa kätkytkuolemaa Euroopassa tutkivan hankkeen (ECAS, European concerted action on sudden infant death), jonka tavoitteena on löytää kätkytkuoleman ehkäisemismenetelmiä. Hankkeen loppukertomus on juuri valmistumassa. Ilmastoon ja ympäristöön liittyvän tutkimusohjelman yhteydessä toteutetaan lisäksi parhaillaan mittavia tutkimuksia ilmanlaadusta. Tutkimuksissa käsitellään muun muassa saasteiden lähteitä ja toimintaa sekä niiden vaikutusta ihmisen terveyteen, sairastuvuuteen ja kuolleisuuteen. 2. ja 3. Komissiolla ei ole tietoja kätkytkuoleman esiintymisestä jäsenvaltioissa.
Virallinen lehti nro C 304 , 02/10/1998 s. 0086



KIRJALLINEN KYSYMYS E-0363/98 komissiolle esittäjä(t): María Sornosa Martínez (GUE/NGL) (24. helmikuuta 1998) Aihe: Aguamargan kosteikko Alicantessa Kirjallinen kysymykseni komissiolle 3. joulukuuta 1997 koski Alicantessa sijaitsevan Aguamargan kosteikkoa uhkaavaa vakavaa vaaraa, joka johtuu toistuvista paineista alueen kaupungistamiseksi. Kelme-yhtymä suunnittelee parhaillaan rakennushanketta, johon kuuluu urheilukeskuksen, tekojärven ja 500 asunnon rakentaminen Aguamargan kosteikkoalueelle. Alue sisältyy Valencian autonomian alueella sijaitsevien kosteikkojen luetteloon. Näin ollen kyseisen hankkeen hyväksymiseksi kaupunkisuunnittelun yleissuunnitelmaa (PGOU) olisi tarkistettava ja vähintään yksi neljäsosa rakennettavista alueista olisi luokiteltava uudelleen väljästi rakennettaviksi alueiksi. Ympäristöjärjestöt ja oppositiopuolueet ovat täysin vastaan tämän hankkeen etenemistä, mutta hallituspuolue on valmis kannattamaan hanketta, joka näin ollen saattaa toteutua. Ottaen huomioon, että kyseinen kosteikko on kulttuurisesti, tieteellisesti ja virkistyksen kannalta erittäin arvokas luonnonalue, 1. voiko komissio vaikuttaa siihen, että tämä kosteikko säilytetään nykyisellään, 2. voiko komissio käsitellä uudelleen aikaisemmassa samaa aihetta koskevassa kysymyksessäni esitetyt asiat? Komission jäsenen Ritt Bjerregaardin komission puolesta antama vastaus (13. maaliskuuta 1998) Aguamargan kosteikkoaluetta ei ole ilmoitettu luonnonvaraisten lintujen suojelusta annetun direktiivin 79/409/ETY ((EYVL L 103, 25.4.1979. )) mukaiseksi lintujen erityissuojelualueeksi. Sitä ei ole myöskään määritelty tieteellisen arvion perusteella lintujen suojelun kannalta tärkeäksi alueeksi. Espanja ei ole ehdottanut mainitun alueen sisällyttämistä Natura 2000 -verkkoon luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY ((EYVL L 206, 22.7.1992. )) nojalla. Komissio ei ole tietoinen siitä, että alueella olisi ensisijaisesti suojeltava luontotyyppi tai laji, jota pidettäisiin käytettävissä olevan luotettavan tieteellisen tiedon perusteella olennaisen tärkeänä joko ensisijaisesti suojeltavan luontotyypin tai lajin säilymisen tai eloonjäämisen kannalta. Vaikuttaa siis siltä, että alue on luontonsa vuoksi tärkeämpi Espanjalle kuin yhteisölle. Tämän vuoksi komissiolla ei ole mitään syytä puuttua asiaan Espanjan viranomaisten sijaan. Komission kanta on edelleen sama kuin vastauksessa, jonka se antoi parlamentin jäsenen kirjalliseen kysymykseen E-4039/97 ((EYVL C 196, 22.6.1998, s. 66. )). Espanja on toimittanut tammikuussa 1998 luettelon alueista, joita se on ehdottanut sisällytettäviksi Natura 2000 -verkkoon Välimeren luonnonmaantieteellisen alueen osalta. Aguamargan kosteikko ei sisälly tähän luetteloon.
Virallinen lehti nro C 304 , 02/10/1998 s. 0130



KIRJALLINEN KYSYMYS E-0562/98 komissiolle esittäjä(t): Olivier Dupuis (ARE) (4. maaliskuuta 1998) Aihe: Maatalous vs. luonnonvaraiset eläimet Kamerunissa Luonnonvaraisten ekosysteemien muuttaminen maatalousmaaksi on nykyisin epäilemättä Afrikan merkittävin ekologinen ongelma ja suurin uhka maanosan luonnon monimuotoisuudelle. Yhä useammat asiantuntijat ovat sitä mieltä, että tämä vakava ihmiskuntaa koskeva ekologinen ongelma voidaan ratkaista ainoastaan hyödyntämällä luonnonvaroja ja erityisesti luonnonvaraisia eläimiä entistä paremmin. Paradoksaalista kyllä, Ranskan hallitus näyttää tukeneen jo joidenkin vuosien ajan puuvillan tuotantoa Kamerunissa, mikä vaikuttaa haitallisesti luonnonvaraisiin ekosysteemeihin (maaperän köyhtyminen) ja eläimistöön mutta on taloudellisesti paljon kannattavampaa kamerunilaisten maanviljelijöiden kannalta. Onko komissio tietoinen tästä ongelmasta? Voisiko se lähestyä Ranskan hallitusta sitä silmällä pitäen, että näiden toimintatapojen pitkäaikaiset ekologiset, taloudelliset ja sosiaaliset vaikutukset arvioitaisiin? Eivätkö eteläisessä Afrikassa saadut kokemukset (eläimistön hyödyntäminen entistä paremmin) voisi komission mielestä auttaa ratkaisujen löytämisessä? Komission jäsenen Jo |o de Deus Pinheiron komission puolesta antama vastaus (26. maaliskuuta 1997) Sekä komissio että jäsenvaltiot ovat arvoisan parlamentin jäsenen tavoin huolestuneita puuvillanviljelyn taloudellisesta, sosiaalisesta ja ekologisesta vaikutuksesta. Komissio ehdottaa, että parlamentin jäsen kääntyisi Ranskan kahdenvälistä yhteistyötä koskevassa kysymyksessä suoraan Ranskan viranomaisten puoleen maan tukeman puuvillanviljelyn vaikutusten osalta Pohjois-Kamerunissa. Komissio palauttaa mieleen, että se on rahoittanut jo noin kymmenen vuoden ajan Kamerunissa ja Keski-Afrikassa yleisemminkin metsäekosysteemien järkiperäistä käyttöä koskevia merkittäviä ohjelmia, joiden tavoitteena on erityisesti biologisen monimuotoisuuden säilyttäminen ja villieläinten hyödyntäminen.
Virallinen lehti nro C 304 , 02/10/1998 s. 0052



KIRJALLINEN KYSYMYS E-0207/98 komissiolle esittäjä(t): Konstantinos Hatzidakis (PPE) (11. helmikuuta 1998) Aihe: Kreikkalaiseen maatalousalan ylimmän tason ammattiyhdistykseen SY.D.A.S.E:een kohdistuva syrjintä Onko maatalouspolitiikan kysymyksistä vastaavan komissaarin tiedossa se, että kreikkalainen maatalousalan ylimmän tason ammattiyhdistys ¨Kreikan demokraattisten maatalousalan osuuskuntien federaatio¨ (SY.D.A.S.E), joka luotettavien tietojen mukaan edustaa noin 40 % kreikkalaisista maanviljelijöistä, ei ole mukana COPA:ssa, jossa sitä vastoin ovat edustettuina muut ylimmän tason kreikkalaiset maanviljelijäjärjestöt, esimerkiksi PASEGES ja GESASE? Otaksun, että komissaari on kanssani yhtä mieltä siitä, että tämä tilanne ei ole Euroopan unionin perusperiaatteiden eli demokratian, moniarvoisuuden ja edustuksellisuuden periaatteiden mukainen. Voiko komissaari kertoa minulle näiden tosiasioiden taustaa vasten, aikooko hän ryhtyä toteuttamaan toimia tämän tilanteen lakkauttamiseksi, jota on mahdoton hyväksyä, ja sen puolesta, että myös ne noin 40 % kreikkalaisista maanviljelijöistä, jotka ovat järjestäytyneet SY.D.A.S.E:n alaisuuteen, tulisivat edustetuiksi COPA:ssa. Lisäksi ehdotetaan, että komissio ryhtyisi joihinkin toimiin sen puolesta, että myös SY.D.A.S.E:n edustajat olisivat mukana maatalousalan neuvoa-antavissa komiteoissa sekä talous- ja sosiaalikomiteassa? Lopuksi, voisiko komissio kertoa minulle, mitä kreikkalaisia hallituksesta riippumattomia järjestöjä on rahoitettu unionin budjettikohdista (entinen) 512 ja (nykyinen) B2/5122 vuosina 1994, 1995, 1996 ja 1997 sekä millä summilla? Komission jäsenen Franz Fischler komission puolesta antama vastaus (16. maaliskuuta 1998) Parlamentin jäsentä pyydetään kiinnittämään huomiota siihen, että EU-maiden maataloustuottajajärjestöjen keskusjärjestö (COPA) on täysin komissiosta riippumaton järjestö, jota johtavat järjestön omat johtoelimet järjestön oman yhtiöjärjestyksen mukaisesti. Komissio ei näin ollen voi ottaa kantaa siihen, hyväksytäänkö jokin järjestö COPAan vai ei. Neuvoa-antavien komiteoiden osalta voidaan todeta, että niiden jäsenet nimitetään Euroopan maatalousjärjestöjen eikä kansallisten maatalousjärjestöjen ehdotusten perusteella. Talous- ja sosiaalikomitean osalta haluan muistuttaa parlamentin jäsentä siitä, että kyseisen komitean jäsenten nimittäminen on neuvoston etuoikeus (EY:n perustamissopimuksen 194 artiklan 2e alakohta) eikä komission etuoikeus. Komissio pitää puolestaan säännöllisesti yhteyttä kaikkien sitä haluavien maatalousjärjestöjen kanssa. Parlamentin jäsenen tiedoksi on tässä jäljempänä erittely vuodesta 1994 alkaen kreikkalaisille kansalaisjärjestöille budjettikohdista B2-514 ja B2-5122 myönnetyistä tuista: >TABLE> Vuoden 1998 osalta komissio kuitenkin haluaa kiinnittää parlamentin jäsenen huomiota siihen, että budjettikohtaa B2-5122 koskevassa huomautuksessa parlamentti on myöntänyt etukäteen 98 prosenttia suurille eurooppalaisille järjestöille myönnettävistä luotoista ja jätti ainoastaan 100 000 ecua ongelma-aloilla toimivien järjestöjen rahoitukseen sekä Keski- ja Itä-Euroopan maiden rahoitukseen.
Virallinen lehti nro C 304 , 02/10/1998 s. 0017



KIRJALLINEN KYSYMYS E-0017/98 komissiolle esittäjä(t): Jaak Vandemeulebroucke (ARE) (29. tammikuuta 1998) Aihe: Eri kielten käyttö Euroopan yhteisöjen virallisessa lehdessä Euroopan yhteisöjen virallisessa lehdessä L 328 julkaistiin 28. marraskuuta 1997 luettelo hankintaviranomaisista, jotka suorittavat hankintansa julkisia hankintoja koskevan sopimuksen mukaisesti. Sivulla 10 oleva Belgiaa koskeva luettelo on julkaistu vain yhdellä kielellä eli ranskaksi. Komissio on tietoinen eri kielten käyttöä koskevasta huolestuneisuudestani. Voitaisiinko minulle ilmoittaa, miksi tämä luettelo on julkaistu ainoastaan ranskan kielellä? Täytyykö minun siis päätellä, että flaamin- ja saksankieliset eivät kuulu tämän julkisia hankintoja koskevan lainsäädännön piiriin? Komission jäsenen Mario Montin komission puolesta antama vastaus (20. maaliskuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
Virallinen lehti nro C 304 , 02/10/1998 s. 0043



KIRJALLINEN KYSYMYS E-0163/98 komissiolle esittäjä(t): Anita Pollack (PSE) (2. helmikuuta 1998) Aihe: Häkkikanat Voiko komissio käynnistää tutkimuksen, jolla selvitettäisiin häkkikanojen munatuotannon asteittaisen poistamisen taloudelliset vaikutukset niillä tiloilla tai yrityksissä, joissa tätä menetelmää nykyisin harjoitetaan, jotta voitaisiin laatia suunnitelmat sen varmistamiseksi, että näitä tiloja autetaan tulevaisuudessa siirtymään vähemmän intensiivisiin tuotantomuotoihin? Komission jäsenen Franz Fischlerin komission puolesta antama vastaus (13. maaliskuuta 1998) Komissio viittaa arvoisan parlamentin jäsenen kirjalliseen kysymykseen E-115/98 ((Katso sivu 33. )) annettuun vastaukseen. Parlamentille ja neuvostolle annettavassa tiedonannossa esitetään ehdotettujen toimenpiteiden taloudelliset vaikutukset ja arvioidaan, mitä seurauksia on odotettavissa, jos nykyisistä kanojen häkkijärjestelmistä vähitellen luovutaan.
Virallinen lehti nro C 304 , 02/10/1998 s. 0066



KIRJALLINEN KYSYMYS E-0269/98 komissiolle esittäjä(t): Yiannis Roubatis (PSE) (13. helmikuuta 1998) Aihe: Vouthrotoun arkeologisen nähtävyyden tuhoaminen UNESCO:n maailman kulttuuriperintökomitean mukaan Vouthrotoun arkeologinen nähtävyys Etelä-Albaniassa on yksi tärkeimmistä maailman uhanalaisista kulttuuriperinnöistä. Vouthrotoun arkeologinen nähtävyys Examilioun niemimaalla Aghia Sarandasta etelään on erityisesti uhanalaisena johtuen seudun ja museoalueen ryöstelystä viimeaikaisten levottomuuksien aikana. Aikooko komissio tukea Albanian valtiota ja Ioanninan (Epirus, Kreikka) kaupungin arkeologista osastoa Vouthrotoun arkeologisen alueen ja muiden Etelä-Albaniassa uhanalaisten Bysantin muistomerkkien pelastamiseksi? Komission jäsenen Marcelino Orejan komission puolesta antama vastaus (6. huhtikuuta 1998) Komissio kehottaa arvoisaa parlamentin jäsentä tutustumaan vastauksiin, jotka se on antanut parlamentin toukokuun 1997 I istuntojakson ((Euroopan parlamentin keskustelut (toukokuun 1997 I istuntojakso). )) kyselytunnilla Alexandros Alavanosin samasta aiheesta esittämään suulliseen kysymykseen H-350/97 sekä Katerina Daskalakin esittämään kirjalliseen kysymykseen E-1439/97 ((EYVL C 21, 22.1.1998. )).